Zagreb, 10. ožujka 2016.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Igora Cigule, pomoćnika ministra pomorstva, prometa i infrastrukture do 18. siječnja 2016.g., za davanjem mišljenja Povjerenstva**,na 131. sjednici, održanoj dana 10. ožujka 2016.g., daje sljedeće:

**MIŠLJENJE**

**Na temelju članka 14. stavka 2. ZSSI-a, u vezi s člankom 20. stavkom 3. ZSSI-a dužnosnik Igor Cigula, nema pravo na naknadu za članstvo u Upravnom vijeću Lučke uprave Split u razdoblju od razrješenja s dužnosti pomoćnika ministra pomorstva, prometa i infrastrukture pa do prestanka članstva u Upravnom vijeću Lučke uprave Split.**

Obrazloženje

Zahtjev za davanjem mišljenja Povjerenstva podnio je dužnosnik Igor Cigula, pomoćnik ministra pomorstva, prometa i infrastrukture do 18. siječnja 2016.g. U knjigama ulazne pošte zahtjev je zaprimljen pod poslovnim brojem: 711-U-1589-M-64/16-01-5, dana 23. veljače 2016.g., povodom kojeg se vodi predmet broj M-64/16.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu navedenog Zakona, stoga je i Igor Cigula, povodom obnašanja dužnosti pomoćnika ministra pomorstva, prometa i infrastrukture, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik od Povjerenstva traži mišljenje može li istovremeno uz primanje naknade u visini plaće koju ostvaruje nakon prestanka obnašanja dužnosti pomoćnika ministra pomorstva, prometa i infrastrukture, ostvarivati i prihode na temelju ugovora o djelu kojeg planira sklopiti s pravnom osobom s kojom je surađivao kao pomoćnik ministra te može li nakon prestanka obnašanja dužnosti pomoćnika ministra primati naknadu kao član Upravnog vijeća Lučke uprave Split.

Povjerenstvo je dopisom, broj: 711-I-365-M-64/16-02-8 od 25. veljače 2016.g. zatražilo od dužnosnika dopunu predmetnog zahtjeva u dijelu u kojem se zahtjev odnosi na planirano sklapanje ugovora o djelu. Dana 1. ožujka 2016.g. Povjerenstvo je zaprimilo dopis dužnosnika Igora Cigule u kojem dužnosnik navodi da neće doći do realizacije ugovora o djelu s pravnom osobom s kojom je dužnosnik surađivao kao pomoćnik ministra pomorstva, prometa i infrastrukture te stoga odustaje od postavljenog zahtjeva za davanjem mišljenja Povjerenstva u odnosu na dopuštenost sklapanja takvog ugovora.

U odnosu na dopuštenost primanja naknade za članstvo u Upravnom vijeću Lučke uprave Split nakon prestanka obnašanja dužnosti pomoćnika ministra Povjerenstvo ukazuje dužnosniku na članak 14. stavak 1. ZSSI kojim je propisano da dužnosnici ne mogu biti članovi upravnih vijeća ustanova. Stavkom 2. istog članka propisano je da dužnosnici mogu biti članovi u najviše do dva upravna vijeća ustanova koje su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. **Za članstvo u upravnim vijećima ustanova dužnosnik nema pravo na naknadu**, osim prava na naknadu putnih i drugih opravdanih troškova. Člankom 20. stavkom 3. ZSSI-a propisano je da obveze koje za dužnosnike proizlaze iz članka 14. toga Zakona počinju danom stupanja na dužnost **i traju dvanaest mjeseci od dana prestanka obnašanja dužnosti.**

Uvidom u podatke sudskog registra Trgovačkog suda u Splitu utvrđeno je da je pod matičnim brojem subjekta: 060064008, oib: 06992092556 upisana Lučka uprava Split, pravnog oblika ustanova. Uvidom u Odluku o popisu pravnih osoba od posebnog državnog interesa („Narodne novine“ broj 144/10., 16/14., 55/15. i 105/15.) utvrđeno je da je Lučka uprava Split proglašena ustanovom od posebnog interesa za Republiku Hrvatsku.

Vlada Republike Hrvatske je na sjednici održanoj 14. siječnja 2016.g. razrješila dužnosnika Igora Cigulu od obavljanja dužnosti pomoćnika ministra pomorstva, prometa i infrastrukture s danom 18. siječnja 2016.g. Istog dužnosnika Vlada Republike Hrvatske je na sjednici održanoj 4. ožujka 2016.g. razrješila funkcije člana Upravnog vijeća Lučke uprave Split. S obzirom da odredba članka 14. ZSSI-a obvezuje dužnosnike i u razdoblju od 12 mjeseci od dana prestanka obnašanja dužnosti, dužnosnik Igor Cigula nema pravo na naknadu za članstvo u Upravnom vijeću Lučke uprave Split u razdoblju od razrješenja s dužnosti pomoćnika ministra pomorstva, prometa i infrastrukture pa do prestanka članstva u Upravnom vijeću Lučke uprave Split. Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković dipl. iur.

Dostaviti:

1. Dužnosnik Igor Cigula, e-mail
2. Objava na internetskoj stranici Povjerenstva
3. Pismohrana